
Χρυσό για τις Πολιτιστικές Διαδρομές και  Αργυρό για τα Υποβρύχια Μουσεία
Δύο βραβεία για την Περιφέρεια Θεσσαλίας στα  Tourism Awards 2020
Κ. Αγοραστός: «Ο πολιτισμός και ο τουρισμός είναι βαθιά αναπτυξιακό εργαλείο με απτά και μετρήσιμα αποτελέσματα»
Δύο νέα βραβεία, ένα χρυσό και ένα αργυρό απέσπασε η  Περιφέρειας Θεσσαλίας στα Tourism Awards 2020, τον  θεσμό που στηρίζει τους καινοτόμους και άριστους του ελληνικού τουρισμού. Η Περιφέρεια Θεσσαλίας τιμήθηκε με  Χρυσό Βραβείο στην κατηγορία Αρχαιολογικοί Χώροι-Χώροι Πολιτισμού και με Αργυρό Βραβείο για την καινοτόμα τακτική προβολής των Υποβρυχίων Μουσείων και προορισμών της Περιφέρειας με τα γυαλιά εικονικής πραγματικότητας VR Video 360.
«Οι Πολιτιστικές Διαδρομές, το καινοτόμο πρόγραμμα της Περιφέρεια Θεσσαλίας που τιμήθηκε με  Χρυσό Βραβείο, δίνει τη δυνατότητα να ενταχθούν τα πολιτιστικά μνημεία στην καθημερινότητα του πολίτη. Ευχαριστώ την Υπουργό Πολιτισμού κ. Λίνα Μενδώνη για την άριστη συνεργασία. Τα μνημεία οφείλουμε να τα αποδώσουμε στις τοπικές κοινωνίες. Πρέπει να εντάσσονται στην καθημερινότητα του πολίτη γιατί μόνο έτσι προστατεύονται. Ο πολιτισμός είναι βαθιά αναπτυξιακό εργαλείο» τονίζει ο Περιφερειάρχης Θεσσαλίας Κώστας Αγοραστός. «Ταυτόχρονα, τα Υποβρύχια Μουσεία και μάλιστα το Υποβρύχιο Μουσείο της Περιστέρας στην Αλόννησο που από πλευράς μοναδικότητας είναι ισάξιο του Παρθενώνα, δίνει τη δυνατότητα της  μεγάλης διάχυσης  της πληροφορίας και της μεγάλης επισκεψιμότητας. Σε μια εποχή που η παγκόσμια ανησυχία είναι μεγάλη, η χώρα μας δείχνει το δρόμο της ασφάλειας   και αυτό είναι ένα μεγάλο συγκριτικό πλεονέκτημα για το μέλλον του ελληνικού τουρισμού» υπογραμμίζει ο Περιφερειάρχης. 
Εκατοντάδες υποψηφιότητες

Η αξιολόγηση των  υποψηφιοτήτων σε κάθε κατηγορία πραγματοποιήθηκε μέσω του online συστήματος αξιολόγησης από τα μέλη της Κριτικής Επιτροπής των Tourism Awards. Σύμφωνα με τους διοργανωτές, «εκατοντάδες υποψηφιότητες υποβλήθηκαν στα Tourism Awards φέτος, τις οποίες η επιτροπή εξέτασε πολύ προσεκτικά τόσο κατά την ατομική αξιολόγηση, όσο και στη συνάντηση που ακολούθησε». Οι υψηλότερες βαθμολογίες ανά κατηγορία βραβεύονται  με Gold, Silver και Bronze βραβείο. Platinum βραβεία  θα δοθούν στις υποψηφιότητές που έχουν συγκεντρώσει τη μεγαλύτερη βαθμολογία σε κάθε ενότητα. «Μπορεί οι συνθήκες να μην επιτρέπουν τη διεξαγωγή τελετής απονομής» επισημαίνουν οι διοργανωτές, «αλλά τα Tourism Awards συνεχίζουν να στηρίζουν τους καινοτόμους και τους άριστους του ελληνικού τουρισμού και να αποτελούν σημαντικό κανάλι επικοινωνίας για τους πρωτοπόρους του κλάδου».

Οι «χρυσές» Πολιτιστικές Διαδρομές
Στη Θεσσαλία, στον τομέα του πολιτισμού δημιουργήθηκαν υποδομές με πρόγραμμα εξειδικευμένων δράσεων ενίσχυσης, υποστήριξη από οδικά δίκτυα και εύστοχη καμπάνια προβολής. Με τον τρόπο αυτό η Θεσσαλία πέτυχε να αναδείξει και να αξιοποιήσει προς όφελος του τοπικού τουρισμού, όπως καταδεικνύουν τα επίσημα στατιστικά στοιχεία που ήδη έχουν συγκεντρώσει και δημοσιοποιήσει αρμόδιες Υπηρεσίες: Αύξηση επισκεψιμότητας μουσείων 47% σε συνδυασμό με αύξηση αφίξεων σε τοπικά αεροδρόμια και λιμάνια 20% και 18% αντίστοιχα, και διανυκτερεύσεων σε ποσοστό 12%. Πιο σημαντικό στοιχείο είναι αυτό του διπλασιασμού των θέσεων εργασίας σε τουριστικές επιχειρήσεις. Στην τρέχουσα Προγραμματική Περίοδο 2014-2020, είναι σε εξέλιξη τρία έργα, ένα στο ΠΕΠ Θεσσαλίας (την αποκατάσταση του αρχαίου θεάτρου Λάρισας) και δύο στο ΕΠΑΝΕΚ (την αναστήλωση-επανάχρηση του κτηρίου Μπεζεστενίου Λάρισας και το Πρόγραμμα Διακρατικής Συνεργασίας BLUEMED για τους ενάλιους αρχαιολογικούς χώρους των Σποράδων) συνολικού προϋπολογισμού € 4,5 εκ.

Επιπλέον, η «Ολοκληρωμένη Χωρική Επένδυση Πολιτισμού-Τουρισμού» του ΠΕΠ Θεσσαλίας 2014-2020 περιλαμβάνει 34 έργα, μεταξύ των οποίων, 8 στην περιοχή της Λάρισας (μεταξύ αυτών Αρχοντικό Σβαρτς στα Αμπελάκια, Κάστρο Βελίκας, Τεκέ Χασάν Μπαμπά στα Τέμπη, αρχαιολογικοί χώροι Ελασσόνας, Αρχοντικό Αλεξούλη στην Αγιά, Ακρόπολη Φαρσάλων, θρησκευτικά μνημεία Τεμπών, ψηφιακή διασύνδεση χώρων και Μουσείου Λάρισας) συν 3 σε περιοχές-δορυφόρους (αρχαιολογικοί χώροι Παλιόσκαλας, Κραννώνος, Φαρσάλων), 11 στη Μαγνησία (μυκηναϊκός οικισμός "Κάστρου - Παλαιάς" Βόλου, Διμήνι, Δημητριάδα, Φθιώτιδες Θήβες κ.ά.), 4 στην Καρδίτσα και 8 στα Τρίκαλα, έχουν συνολικό προτεινόμενο προϋπολογισμό που υπερβαίνει τα € 22 εκ. Παράλληλα, η «Ολοκληρωμένη Χωρική Επένδυση Νήσων Βορείων Σποράδων» περιλαμβάνει 8 έργα, συνολικού προϋπολογισμού περίπου € 6,3 εκ. Έχουν επίσης υποβληθεί προτάσεις χρηματοδότησης μελετών ωρίμανσης αρκετών ακόμη έργων.

Παράλληλα με τα ανωτέρω, βρίσκονται σε εξέλιξη μια σειρά από Προγραμματικές Συμβάσεις Πολιτισμικής Ανάπτυξης ανάμεσα στο Υπουργείο Πολιτισμού και Αθλητισμού, την Περιφέρεια Θεσσαλίας και άλλους συμβαλλόμενους. Μεταξύ αυτών ενδεικτικά, για τα βυζαντινά μνημεία η Σύμβαση για την στερέωση και αποκατάσταση του Πύργου Καραμίχου στα Φάρσαλα, η Σύμβαση για τη συντήρηση και αποκατάσταση του Ιερού Ναού Αγίας Παρασκευής στο Φλαμούλι Τρικάλων, η Σύμβαση για την αποκατάσταση του Ι.Ν. Ταξιαρχών Φαρκαδόνας, η Σύμβαση για την αποκατάσταση του τρούλου του παλαιού καθολικού της Μονής Παμμεγίστων Ταξιαρχών στον Άγιο Γεώργιο Νηλείας. Ως προς νεότερα μνημεία, έχει ήδη υπογραφεί η Σύμβαση για την αποκατάσταση του κτηρίου της “Κίτρινης Αποθήκης” στον Βόλο, ενώ υπό επεξεργασία βρίσκονται οι Συμβάσεις για την αποκατάσταση του διατηρητέου κτηριακού συγκροτήματος της «παλαιάς Ηλεκτρικής» Καρδίτσας και τοξωτού Γεφυριού στην Τσαγκαράδα Πηλίου. Ένας επιπλέον αριθμός Συμβάσεων βρίσκεται σε διάφορα στάδια επεξεργασίας.

Μια ιδιαίτερη περίπτωση φυσικού και πολιτιστικού πόρου με τεράστιες αναπτυξιακές προοπτικές για ολόκληρη τη Θεσσαλία, αλλά και με ιδιαιτερότητες που εγείρουν ειδικές απαιτήσεις και προϋποθέσεις χειρισμού, αποτελεί η περιοχή των Μετεώρων. Εδώ έχουμε το συνδυασμό ενός φυσικού τοπίου μοναδικής μορφολογίας και ιδιαιτέρου φυσικού κάλλους, που μάλιστα αποτελεί και προστατευόμενο βιότοπο του δικτύου Natura 2000, με το πολιτιστικό τοπίο της μοναστικής πολιτείας. Ένα πολιτιστικό τοπίο επίσης σύνθετο, εφόσον περιλαμβάνει αφενός τα ιστορικά μνημειακά συγκροτήματα των μονών της βυζαντινής και μεταβυζαντινής περιόδου, και αφετέρου μια ζωντανή και δραστήρια μοναστική κοινότητα, που συγκροτεί μάλιστα το μεγαλύτερο και με συνεχή παρουσία ασκητών μοναστικό σύνολο στον ελλαδικό χώρο μετά το Άγιο Όρος. Αυτή ακριβώς η μοναδική σύνθεση και σύζευξη φυσικού και πολιτιστικού τοπίου αναγνωρίστηκε από την UNESCO, η οποία το 1988 ενέγραψε τα Μετέωρα στον Κατάλογο Μνημείων Παγκόσμιας Πολιτιστικής Κληρονομιάς.

Πετύχαμε την βέλτιστη δυνατή και αποτελεσματική διαχείριση και αξιοποίηση του πολύτιμου πολιτισμικού κεφαλαίου που διαθέτει η περιοχή, με ταυτόχρονη διαφύλαξη της αξίας του και διασφάλιση της μακροπρόθεσμης βιωσιμότητάς του. Επιτύχαμε την διατήρηση μιας ισορροπίας ανάμεσα αφενός στην τουριστική ανάπτυξη και τις δραστηριότητες που τη συνοδεύουν, αλλά και του ευάλωτου φυσικού περιβάλλοντος.
Η  προβολή των Υποβρυχίων Μουσείων με  VR Video 360
Στην Τουριστική Προβολή του 2019 αποφασίστηκε μέσα στις δράσεις της Περιφέρειας Θεσσαλίας για τον τουρισμό να είναι και η παραγωγή Virtual Reality videos 360 μοιρών. Παράλληλα μέσω της διαδικτυακής εφαρμογής nous (nous.com.gr/ancient-peristeras-shipwreck/) μπορεί ο καθένας σε πραγματικό χρόνο να επισκεφθεί το βυθό στο ναυάγιο της Περιστέρας. Είμαστε η πρώτη Περιφέρεια στην Ελλάδα και από τις πρώτες στην Ευρώπη που προβάλλει τους προορισμούς της στις διεθνείς εκθέσεις αποκλειστικά με βίντεο εικονικής πραγματικότητας, δηλαδή σαν να βρίσκεται ο εν δυνάμει επισκέπτης «μέσα» στον προορισμό. Στα videos έχουν καταγραφεί όλοι προορισμοί της Θεσσαλίας σε όλες τις εποχές. Στην όλη δράση στις εκθέσεις παρέχονται από την Περιφέρεια και τα κατάλληλα γυαλιά OCCULUSGO με ενσωματωμένο το VR-360 video.

Έτσι, λοιπόν, στις εκθέσεις στις οποίες συμμετέχει η Περιφέρεια Θεσσαλίας υπάρχει αυτό το νέας τεχνολογίας οπτικοακουστικό υλικό και ο επισκέπτης φορώντας τα ειδικά γυαλιά αισθάνεται ότι βρίσκεται «μέσα» στον προορισμό που επιλέγει.

Τι είναι τα VR-360 (Virtual Reality 360) σφαιρικά βίντεο: Πρόκειται για καταγραφή σφαιρικών βίντεο εικονικής πραγματικότητας από 6 κάμερες οι οποίες τραβούν πλάνα ταυτόχρονα. Στη συνέχεια τα πλάνα αυτά μοντάρονται σε βίντεο σφαιρικής μορφής. Ο θεατής μπορεί να δει αυτά τα βίντεο από πλατφόρμες που υποστηρίζουν την προβολή τους (όπως π.χ. YouTube, Vimeo, Facebook) και να αισθάνεται σαν να βρίσκεται στο μέρος το οποίο βλέπει.

Φυσικά υπάρχει και η δυνατότητα να γίνει η θέαση και με τον ειδικό εξοπλισμό (ειδικά γυαλιά) που επί της ουσίας αποτελεί την απόλυτη εμπειρία αναφορικά με τα συγκεκριμένα βίντεο γιατί δίνει τη δυνατότητα στο θεατή να επιλέξει αυτός το πλάνο (καρέ) που θέλει να δει (και όχι να υπάρχει κάποιο προεπιλεγμένο) προς όλες τις κατευθύνσεις (πάνω, κάτω, δεξιά, αριστερά) δίνοντάς του πραγματικά την αίσθηση ότι βρίσκεται «μέσα» στο χώρο που βλέπει. Επίσης υπάρχει και η δυνατότητα να προσθέτουν οι φυσικοί ήχοι του προορισμού οπότε η εμπειρία γίνεται ακόμα πιο αληθινή.

Το όλο εγχείρημα μπορεί να γίνει ακόμα πιο «ζωντανό» με την προσθήκη αφήγησης προσφέροντας στο θεατή στο maximum την εμπειρία «επίσκεψης» σε έναν προορισμό ακόμα και αν αυτός βρίσκεται χιλιάδες χιλιόμετρα μακριά.

Όσον αφορά στο τεχνικό κομμάτι τα videos διαθέτουν ό,τι πιο τελευταίο προσφέρει η τεχνολογία ως προς την υψηλή ανάλυση και ευκρίνεια, καθώς όλα τα videos θα έχουν ανάλυση 8K. Σε ότι αφορά στην προβολή των Υποβρυχίων Μουσείων, οι διαδραστικές εικονικές εμπειρίες μέσω των VR 360 video θα επιτρέπουν: α) στους επισκέπτες/δύτες την καλύτερη κατανόηση του σχεδίου κατάδυσης (βοηθώντας να έχουν μια ασφαλέστερη, χωρίς στρες και πιο ευχάριστη εμπειρία) και β) στους επισκέπτες/μη δύτες να ζήσουν μια εικονική εμπειρία και να εξερευνήσουν έναν πραγματικό ενάλιο αρχαιολογικό χώρο ξεπερνώντας όλα τα όρια που υπαγορεύονται από το υποθαλάσσιο περιβάλλον.

